Plundery-dodetal aangepas | Maroela Media
Plundery in Soweto Foto: @FrancoisCTown op Twitter.
Die polisie het Dinsdag bevestig die amptelike dodetal tydens verlede week se plundery en gewelddadige optrede van uitlanders se winkels in Gauteng, staan op vyf.
Dit is ondanks die polisie se eie berigte die afgelope week dat sewe mense gesterf het. 'n Sakeman van Somalië wat in Nhlungwane, KwaZulu-Natal vermoor is, is nie by die dodetal ingesluit nie.
"Dit is vyf persone," het lt.genl. Solomon Makgale, woordvoerder van die polisie, gesê. Hy voer ook aan daar word 'n onderskeid getref tussen persone wat direk verwant hou met die plundery en die onrus. "Niemand is buite Gauteng dood nie," het hy gesê.
Die persone wat in Gauteng dood is, is:
1) Siphiwe Mahori (14), wat deur 'n uitlander in Snake Park doodgeskiet is nadat hy en 'n groep vriende glo by die mans se winkel wou inbreek;
2) Nhlanhla Monareng (19) wat in Naledi doodgeskiet is;
3) 'n 61-jarige omstander wat in Swaneville aan Gauteng se Wes-Rand doodgeskiet is toe 'n uitlander se winkel met klippe bestook is;
4) 'n Baba is in Kagiso deur plunderaars vertrap;
5) en 6) Twee vermeende plunderaars in Langlaagte; en
7) Dan Mokwena (74), 'n winkelier van Malawië wat in sy winkel vermoor is terwyl hy geslaap het.
Makgale het gesê die 61-jarige omstander in Swaneville word nie by hulle dodetal ingereken nie, aangesien hy nie by die plundery betrokke was nie. Hy is dood toe 'n uitlander glo Donderdagaand losgebrand het op 'n groep mense wat sy winkel met klippe bestook het. Hy was in 'n taverne saam met 'n vriend toe hulle 'n geraas buite gehoor en gaan ondersoek instel het. Hy is toe doodgeskiet.
Volgens Makgale word Mokwena se dood ook nie aan die plundery verbind nie. The Star het berig hy is Woensdagoggend vroeg in sy winkel in Soweto oorval en vermoor.
Willies Mchunu, LUR vir veiligheid in KwaZulu-Natal, het gesê 'n Somaliër in eNhlugwane is Saterdag dood. "'n Onbekende man het glo sy winkel betree en losgebrand. Die winkeleienaar is dood," het hy gesê. "Die verdagte het gevlug sonder om enigiets te steel."
Makgale het gesê daar word onderskeid getref tussen plundery, soos in Soweto, en ander misdade wat daagliks plaasvind. "Daar is normale kriminele misdrywe regdeur die jaar wat met uitlanders verband hou," het hy gesê. "Daar was geen plundery in die KwaZulu-Natal voorval betrokke nie."